b'\n_START_ARTICLE_\nAfonso de Albuquerque\n_START_PARAGRAPH_\nAfonso de Albuquerque (1453 \xe2\x80\x93 16. joulukuuta 1515) oli portugalilainen laivaston kenraali, joka osallistui Portugalin siirtomaavallan rakentamiseen Intian valtamerell\xc3\xa4 avaamalla siell\xc3\xa4 tuottoisia kauppayhteyksi\xc3\xa4._NEWLINE_Vuosina 1503\xe2\x80\x931504 Afonso de Albuquerque purjehti kuningas Emanuel I:n l\xc3\xa4hett\xc3\xa4m\xc3\xa4n\xc3\xa4 Hyv\xc3\xa4ntoivonniemen ymp\xc3\xa4ri Intiaan. Etel\xc3\xa4-Intian Cochinissa h\xc3\xa4n auttoi paikallista kuningasta nousemaan valtaistuimelle ja sai vastineeksi luvan rakentaa alueelle portugalilaisen linnoituksen. T\xc3\xa4st\xc3\xa4 alkoi Portugalin it\xc3\xa4isen imperiumin rakentaminen. Tavoitteen saavuttamiseksi Portugali hy\xc3\xb6kk\xc3\xa4si ep\xc3\xa4r\xc3\xb6im\xc3\xa4tt\xc3\xa4 kohtaamiaan arabilaivoja vastaan ja perusti strategisille paikoille sotilastukikohtia._NEWLINE_Vuosina 1504\xe2\x80\x931508 de Albuquerque toimi Persianlahdella ja Malabariin rannikolla. T\xc3\xa4rke\xc3\xa4 voitto oli t\xc3\xa4ll\xc3\xa4 suunnalla Ormusin valtaaminen. Intiaan palattuaan h\xc3\xa4n yritti 1510 turhaan hy\xc3\xb6k\xc3\xa4t\xc3\xa4 Kalikutiin Keralassa. My\xc3\xb6hemmin samana vuonna h\xc3\xa4n onnistui saamaan Goan Portugalille. _NEWLINE_Vuonna 1511 de Albuquerque l\xc3\xa4hti idemm\xc3\xa4ksi valloittamaan Malakkaa, joka oli t\xc3\xa4rke\xc3\xa4 maustekaupan ja Kiinan meritien takia. H\xc3\xa4n palasi Goalle, yritti viel\xc3\xa4 hy\xc3\xb6k\xc3\xa4t\xc3\xa4 Adeninlahdelle ja Punaisellemerelle, mutta kuoli Goalla vuonna 1515. Valloitusty\xc3\xb6n kruunasi nykyisen Indonesian alueella sijainneiden Maustesaarten (nyk. Molukit) valtaus Portugalille vuonna 1512, mutta sit\xc3\xa4 de Albuquerque ei en\xc3\xa4\xc3\xa4 ollut toteuttamassa. Ty\xc3\xb6n viimeisteli kuvern\xc3\xb6\xc3\xb6ri Diogo Lopez de Sequeira. Valloituksen avulla Portugali sai lyhyeksi aikaa haltuunsa muskottip\xc3\xa4hkin\xc3\xa4n ja mausteneilikan kaupan.'